钦定古今图书集成/明伦汇编/闺媛典/第119卷 > 梁寡高行
## 钦定古今图书集成/明伦汇编/闺媛典/第119卷 > 梁寡高行

按刘向《列女传》，“高行者，梁之寡妇也。其为人荣于色
而美于行。夫死，早寡不嫁。梁贵人争欲取之，不能得。
梁王闻之，使相聘焉。高行曰：‘妾夫不幸早死，先狗马
填沟壑，妾守养其孤幼，曾不得专意。贵人多求妾者，
幸而得免，今王又重之。妾闻妇人之义，一往而不改，
以全贞信之节。忘死而趋生，是不信也；见贵而忘贱，
是不贞也。弃义而从利，无以为人’。”乃援镜持刀，以割
其鼻，曰：“妾已刑矣。所以不死者，不忍幼弱之重孤也。
王之求妾者，以其色也。今刑馀之人，殆可释矣。”于是
相以报。王大其义，高其行，乃复其身，尊其号，曰高行。
君子谓高行节礼专精。《诗》云：“谓予不信，有如皎日。”此
之谓也。